钦定古今图书集成/理学汇编/学行典/第017卷 > 蔡九峰洪范皇极内篇 > 《内篇中》
## 钦定古今图书集成/理学汇编/学行典/第017卷 > 蔡九峰洪范皇极内篇 > 《内篇中》

《河图》体圆而用方，圣人以之而画卦；《洛书》体方而用
圆，圣人以之而叙畴。卦者，阴阳之象也，畴者，五行之
数也。象非偶不立，数非奇不行。奇偶之分，象数之始
也。是故以数为象，则奇零而无用；以象为数，则多偶
而难通。阴阳五行，固非二体；八卦九畴，亦非二致。理
一用殊，非深于造化者，孰能识之。

《河图》非无奇也，而用则存乎偶；《洛书》非无偶也，而用
则存乎奇。偶者阴阳之对待乎？奇者五行之迭运乎？
对待者不能孤，迭运者不能穷。天地之形，四时之成，
人物之生，万化之凝，其妙矣乎！

象以偶为用者也，有应则吉。数以奇为用者也，有对
则凶。上下相应之位也，阴阳相求之理也，中正特立，
而当时者独盛也。是故天地定位，山泽通气，木盛而
金衰，水寒而火囚，理有相须，而物不两大也。数者，动
而之乎静者也；象者，静而之乎动者也。动者用之所
以行，静者体之所以立。清浊未判，用实先焉；天地已
位，体斯立焉。用既为体，体复为用，体用相仍，此天地
万物所以生化而无穷也。

流行者，其阳乎？成性者，其阴乎！阳者，数之生也；阴者，
象之成也。阳以三至，阴以倍乘，生生不穷，各以序升，
自然而然，有不容已，非智与仁，曷究终始？

言天下之静者存乎正，言天下之动者存乎时。正者，
道之常也，时者，因之纲也。是故君子立正以俟时，
数者所以顺性命之理也。一为水而肾，其德智也。二
为火而心，其德礼也。三为木而肝，其德仁也。四为金
而肺，其德义也。五为土而脾，其德信也。

一者，九之祖也；九者，八十一之宗也。“圆之而天，方之
而地，行之而四时。天所以覆物也，地所以载物也，四
时所以成物也。散之无外，卷之无内，体诸造化，而不
可遗者乎！”

一数之周，一岁之运也。九数之重，八节之分也。一一，
阳之始也。五五，阴之萌也。三三，阳之中也。十七，阴之
中也。二二者，阳之长。四四者，阳之壮。五则阳极矣。六
六者，阴之长。八八者，阴之壮。九则阴极矣。“一九首尾
为一”者，一岁首尾于冬至也。盖冬至二卦，而馀则一
也。

一者，数之始也；九者，数之终也。一者不变而九者尽
变也，三五七者，变而少者也，二四六八者，变而偶者
也。变之偶者不能以及乎奇，变之少者不能以该乎
物。奇偶相参，多寡相函，其惟《九数》乎！

“顺数则知物之所始，逆数则知物之所终。”数与物非
二体也，始与终非二致也，大而天地，小而毫末，明而
礼乐，幽而鬼神，知数即知物也，知始即知终也。数与
物无穷，其谁始而谁终？

“数始于一，参于三，究于九，成于八十一，备于六千五
百六十一。八十一者，数之小成也；六千五百六十一
者，数之大成也。”天地之变化，人事之始终，古今之因
革，莫不于是著焉。是故“一九而九，九九而八十一，八
十一而七百二十九，二九十八十八而百六十，二百
六十二而一千四百五十八，三九二十七，二十七而
二百四十三，二百四十三而二千一百八十七，四九
三十六，三十六而三百二十四，三百二十四而二千
九百一十六，五九四十五，四十五而四百有五，四百
有五而三千六百四十五，六九五十四，五十四而四
百八十六，四百八十六而四千三百七十四，七九六
十三，六十三而五百六十七，五百六”十七而五千一
百有三；八九七十二，七十二而六百四十八，六百四
十八而五千八百三十二。九九八十一，八十一而七
百二十九，七百二十九而六千五百六十一。列而次
之，自一而九，自九而一，一逆一顺，一九二八，三七四
六，互相变通，五则常中，有吉无凶，祸亡而福隆，君子
之所为宫。是故一变始之始，二变始之中，三变始之
终，四变中之始，五变中之中，六变中之终，七变终之
始，八变终之中，九变终之终。数以事立，亦以事终。酬
酢无常，与时偕通。

中者，天下之大本乎！自一而九，自九而一，虽历万变，
而五常中焉。

洛书“数九而用十，何也？十者数之成也，数成而五行
备也。数非九不生，非十不成。九以通之，十以节之，九
以行之，十以止之”，九者变通之机，十者五行之叙也。
方隅对待，中五含五，而十数已具于九数之中矣。以
见其体用之不相离，而《图书》所谓相为经纬也。
九者生数也；十者成数也。生者方发而未形，成者已
具而有体；未形而有形者，变化见也；有体而无体者，

物先，成居物后，“故能为奇，故能为偶。”

天下之数，九而已矣。十者一之变也，百者十之变也，
千者百之变也，万者千之变也，十百千万皆一也。
朱子曰：“天数中于五，地数中于六。天有阴阳，故二其
五为一十，合三与七、一与九亦十也。地有柔刚，故二
其六为十二，合四与八、二与十亦十二也。”十为干，十
二为支，十干者，五行有阴阳也。十二支者，六气有柔
刚也。十干实五行也，十二支实六气也，五行六气实
一气也。清浊未判，乃天地之所以立。上下定位，又万
物之所以生。故自体言之，则对待而不可缺；自用言
之，则往来而不可穷。盖造化之几微，圣人之能事也。
物有其则，数者尽天下之物则也；事有其理，数者尽
天下之事理也。得乎数则物之，则事之理无不在焉。
不明乎数，不明乎善也；不诚乎数，不诚乎身也。故“静
则察乎数之常，而天下之故无不通；动则达乎数之
变，而天下之几无不获。”

《正数》者、天地之正气也，其吉凶也确。《闲数》者、天地之
闲气也，其吉凶也杂。其进退消长之道与！

“数由人兴，数由人成。”万物皆备于我，咸自取之也。“中
人以上”，达于数者也。“中人以下”，囿于数者也。圣人因
理以著数，天下因数以明理。然则数者，圣人所以教
天下后世者也。

“国家将兴，必有祯祥；国家将亡，必有妖孽。善必先知
之，不善必先知之。因天下之疑，定天下之志，去恶而
就善，舍凶而趋吉，谒焉而无不告也，求焉而无不获
也，利民而不费，济世而不穷，神化而不测”，数之用其
大矣哉！

“《礼仪》三百，威仪三千”，皆天道之流行也。

箕子曰：“皇建其有极，敛时五福，用敷锡厥庶民。惟时
厥庶民于汝极，锡汝保极。凡厥庶民，无有淫朋，人无
有比德。惟皇作极。无偏无陂，遵王之义。无有作好，遵
王之道。无有作恶，遵王之路。无偏无党，王道荡荡；无
党无偏，王道平平；无反无侧，王道正直。会其有极，归
其有极。”

上焉者，安于数者也；其次守焉，其下悖焉。安焉者谓
之圣，守焉者谓之贤，悖之者愚而已矣。是故“历数在
躬，不思而得，不勉而中”，圣人也。体数之常，不易其方，
顺时而行，贤人也。逆数越理，乱天之纪，小人之无忌
惮也。

义之所当为而不为者，非数之所能知也，义之所不
当为而为者，亦非数之所能知也。“非义不占，非疑不
占，非疑而占谓之侮，非义而占谓之欺，虚其心，和其
志，平其气，一其听，有不占也而事无不应，有不谋也
而用无不成，诚之至焉，神可至焉，是谓动之以天。”
敬者圣学始终之要，未知则敬以知之，已知则敬以
行之，不敬，则心无管摄，颠倒眩瞀，安能有所知、有所
行乎？

义利不可不明也。不明则以利为义，心虽公亦私耳。
天下正理若大路然，一而已，旁蹊曲径皆私意也。故
曰：“遵王之道，无有党偏。”偏陂反侧云。

命之流行而不已者，道也。道于天其阳乎？道于地其
阴乎？道于人其仁义乎？人者，兼天地而参之者也。是
故天覆地承，非圣人不形；天施地生，非圣人不成；天
神地灵，非圣人而谁为贞？

父子有亲，君臣有义，夫妇有别，长幼有序，朋友有信。
五品逊而太和合，《皇极》之世也。尧、舜父子之衰也；汤、
武君臣之缺也。伏羲、神农，日之中乎；尧、舜、三代，时之
中乎？

“五行在天则为五气，雨旸燠寒风也；在地则为五质，
水火木金土也。”天之五气，雨旸质也；地之五质，水火
气也。天交于地而雨旸为质，地交于天而水火为气。
二变而三不变者，二得阴阳之正，而三得阴阳之杂
也，故二能变而三不能变也。

五行二气之分也。二气交感，絪缊杂揉，开阖动荡，相
生则水木火土金，相克则水火金木土。出明入幽，千
变万化，四时之运，生克著焉。“自阴而阳也顺，自阳而
阴也逆。木之盛也，水实生之；金之成也，火实制之。顺
而生者易知，逆而克者难见，曰伏焉，曰伐焉”，土居其
中，因时致旺，四时成功，而无名称焉，其至德矣。夫
善养生者，以气而理形，以理而理气，理顺则气和，气
和则形和，形和则天地万物无不和矣。不善养生者
反是，理昏于气，气梏于形，耳目口鼻徇而私欲胜，好
恶哀乐淫而天理亡，其能苟生者，禽兽而已矣。
耳目口鼻手足之用皆五也。或曰：“支指五矣，耳目口
鼻何有焉？”曰：“耳听五声，目辨五色，口尝五味”，鼻别五
臭，不具于此，何有于彼？手足以形用，耳目口鼻以神
用，形用者易知，而神用者难识也。

原者，气之始也。冲者，形之始也。中者，治之极也。用者，
物之窒也。终者，事之毕也。原者，仁之先也。用者，义之
端也。公者，礼之闲也。戎者，智之刓也。中者，信之完也原者，近乎中也。伏者，远乎中也。近者进而远者退也。
近者息而远者消也。原始反终，故知生死之说也。
“原元吉几，君子有终。”数曰原，诚之原也。几，继而善也。
“君子见几有终，吉也。‘潜，勿用有攸往’”，正静吉。《数》曰：潜，
藏也。“勿用有攸往”，阳微也。正，静吉，正而静所以“吉”也。
君子藏器于身，待时而动，故“无不利”也。

原之一一曰：“君子见几，不俟终日。”数曰：“知至至之，可
与几也。”中之五五曰：“会其有极，归其有极。”数曰：“各正
性命，保合太和”也。终之九九曰：“君子令终，万福攸降。”
数曰：“知终终之，可与存义也。”

《原》之一，一者继之善也。“《原》之九”，九者逆之凶也。当时
者盛，失时者穷也。“厥相休囚”，以类从也。君子时之为
贵，时止时行，时晦时明，万夫之望。

“数终而复乎一”，其生生而不穷者也。阴之终，阳之始
也。夜之终，昼之始也；岁之终，春之始也。万物之终，万
物之始也。是故入乎幽者，所以出乎明；极乎静者，所
以根乎动。“前天地之终，其后天地之始乎？”

一者，数之原也。九者，数之究也。十者，行之阴阳也。十
二者，气之柔刚也。原其所始，究其所终，阴阳柔刚，分
合错综，灿然于天地之间矣。